Diari Oficial de la Generalitat Valenciana


Sumari del DOGV 6507, del 26-04-2011 (2011/4809)

ORDE 7/2011, de 19 d'abril, de la Conselleria de Solidaritat i Ciutadania, per la qual es convoquen, per a l'any 2011, subvencions a accions institucionals en la reconstrucció d'Haití que s'han d'executar per organitzacions no governamentals per al desenrotllament (ONGD).
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6507

Data del DOGV
:   26-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4809


Data del document
:   19-04-2011

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2011, de 19 d'abril, de la Conselleria de Solidaritat i Ciutadania, per la qual es convoquen, per a l'any 2011, subvencions a accions institucionals en la reconstrucció d'Haití que s'han d'executar per organitzacions no governamentals per al desenrotllament (ONGD). [2011/4809]
La República d'Haití va patir un terrible terratrémol de magnitud 7.0 Richter, intensitat VII a Petionville, amb una profunditat de 10 km, el 12 de gener de 2010, com també rèpliques posteriors. La magnitud del terratrémol, unida a la situació prèvia del país va provocar que la dimensió del desastre fóra molt major, i va impulsar que el govern d'Haití declarara una situació d'emergència i assistència internacional. Cal recordar que Haití es troba dins de la llista de Països Menys Avançats (PMA) designada per les Nacions Unides i exposada en el Pla director de la Cooperació Valenciana 2008-2011.
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i en el marc de l'acció humanitària previst tant en la mencionada llei, així com en el Pla director de la Cooperació Valenciana 2008-2011, i els successius plans anuals, la Conselleria de Solidaritat i Ciutadania i el Comité d'Acció Humanitària i Emergència (CAHE) en successives sessions van acordar, entre altres accions, participar en el programa de reconstrucció d'Haití, i la seua participació, després de deliberacions es va concretar en la construcció d'un hospital posteriorment autoritzada en el municipi de Belle Anse, departament sud-est (Haití).
Atesa la situació d'emergència general del país i els successius brots o epidèmies en la població, es fa imprescindible la posada en marxa d'unes infraestructures sanitàries mínimes adequades que ajuden a millorar la dita situació.
En data 15 d'agost de 2010, es va firmar un acord d'intencions entre el director general d'Immigració i Cooperació per al Desenrotllament, per delegació de Rafael Blasco Castany, conseller de Solidaritat i Ciutadania, de la Generalitat Valenciana, i Bernadeta Pierre, alcaldessa del municipi de Belle Anse, Haití, en el qual s'acordava col·laborar en la construcció d'un centre sanitari en el municipi de Belle Anse del departament sud-est i els termes d'esta.
En data 16 d'agost de 2010 l'Organització Mundial de la Salut (OPS-OMS) va emetre un informe en el qual donava el seu aval a la realització del projecte de l'hospital a Belle Anse.
En data 17 d'agost de 2010, amb l'aval de l'ambaixadora especial espanyola per a la reconstrucció d'Haití i de l'Organització Mundial de la Salut (OPS-OMS), el projecte es va inscriure provisionalment en el registre de projectes del Comité Interí per a la Reconstrucció d'Haití (CIRH), Comité la missió del qual és efectuar una planificació estratègica, coordinar i desenrotllar els recursos dels països donants bilaterals i multilaterals de les organitzacions no governamentals, i del sector dels negocis acceptant les propostes segons la seua coherència i la seua coordinació amb el Pla d'Acció d'Haití, vetlant per la posada en marxa ràpida dels projectes de desenrotllament i de les prioritats. L'esmentat Comité va aprovar definitivament el projecte i en la llista de projectes aprovats de 6 d'octubre de 2010 es va incloure la construcció de l'hospital a Belle Anse com l'únic projecte aprovat d'Espanya en el CIRH.
Continuant en el pla bilateral, en data 30 d'agost de 2010, es va firmar el Memoràndum d'Enteniment entre la Generalitat Valenciana i la República d'Haití, representades respectivament per Rafael Blasco Castany, conseller de Solidaritat i Ciutadania i Alex Larsen, ministre de Salut Pública i de la Població de la República d'Haití, amb l'objecte de fer viable la construcció de l'hospital i garantir la sostenibilitat futura, i determinar-se el marc de col·laboració per a la seua construcció i el seu posterior equipament al municipi de Belle Anse.
Per tot el que s'ha exposat, tenint en compte la situació i gravetat dels danys produïts pel terratrémol a Haití com també la situació de gravetat humanitària que viu el país, la Generalitat ha decidit completar la seua aportació en matèria d'acció humanitària, per mitjà de la realització d'una convocatòria específica de subvencions destinades a Haití amb la finalitat mencionada.
Les subvencions que s'han de concedir per la present convocatòria no necessiten notificació a la Comissió Europea, per no reunir els requisits recollits en l'article 107 del Tractat de Funcionament de la Unió Europea ja que les dites subvencions s'atorguen a entitats sense finalitat lucrativa, registrades a més com a organització no governamental per al desenrotllament (ONGD), per a la realització de projectes de cooperació al desenrotllament, amb un alt contingut humanitari i social, no suposant les accions subvencionades cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
Per tant, amb la percepció de les esmentades subvencions no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Segons el que s'ha assenyalat en l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, en la virtut del qual, els consellers corresponents establiran les oportunes bases reguladores de concessió de subvencions.
De conformitat amb el que preveu el Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania,
ORDENE
Primer
Convocar subvencions dirigides a organitzacions no governamentals per al desenrotllament (ONGD), per al cofinançament de projectes de construcció d'un complex sanitari i accions complementàries a Haití, al municipi de Belle Anse, departament sud-est.
Segon
1. Aprovar les bases per les quals es regula esta convocatòria, que s'inclouen com annex I de la present orde.
2. És d'aplicació a la present convocatòria, el Decret 135/2010, de 10 de setembre, pel qual s'aproven les bases per a la concessió d'ajudes en matèria de cooperació internacional per al desenrotllament, el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions, i el Reglament General de Subvencions, aprovat pel Decret 887/2006, de 21 de juliol.
Tercer
La totalitat de les subvencions previstes per al present exercici, es finançaran amb càrrec al capítol VII, línia de subvenció amb codi comptable T7787, del Programa 31.06.79.565.85, Cooperació Internacional al Desenrotllament, del Pressupost de la Generalitat per a 2011, per un import global màxim de 4.000.000 euros.
Contra el present acte, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 19 d'abril de 2011
El conseller de Solidaritat i Ciutadania,
RAFAEL BLASCO CASTANY
ANNEX I
Bases per les quals es regula la convocatòria de subvencions dirigides a organitzacions no governamentals per al desenrotllament (ONGD) per al cofinançament d'accions institucionals en la reconstrucció d'Haití
Base 1. Objecte de la convocatòria
És objecte de les presents bases, convocar subvencions a organitzacions no governamentals per al desenrotllament (ONGD), per al cofinançament d'accions institucionals en la reconstrucció d'Haití, consistents en la construcció d'un complex sanitari al municipi de Belle Anse, departament sud-est - Haití, així com actuacions complementàries.
Les actuacions es realitzaran als terrenys propietat del Consell Municipal de Belle-Anse ubicats a la Ciutat de la Llum, dependent de la urbanització de Burela Busquet, en virtut de l'autorització que l'esmentat Consell ha realitzat a favor de la Generalitat.
Base 2. Duració
Els projectes subvencionats tindran una duració màxima de 18 mesos.
Base 3. Projectes subvencionables i finançament
1. Els projectes subvencionables, seran com a mínim, els especificats a continuació, i hauran d'ajustar-se a les especificacions tècniques contingudes en l'avantprojecte disponible en la pàgina web de la Conselleria de Solidaritat i Ciutadania ().
A) Projecte de construcció del nou complex sanitari, de conformitat amb les especificacions tècniques contingudes en l'avantprojecte citat anteriorment.
Comprendrà les actuacions següents:
- Neteja del terreny, preparació de fonaments i adequació d'accessos.
- Construcció del complex amb tres zones connexes de conformitat amb les especificacions de l'avantprojecte citat. Haurà de comprendre en tot cas, i com a mínim, les àrees següents:
- Àrea 1: d'internació, administració, vigilància intensiva i quiròfan,
- Àrea 2: administració oficines i servicis.
- Àrea 3: consultoris, guàrdia, laboratori i diagnosi
- Sistema de purificació d'aigües i sistemes d'energia.
- Construcció d'una incineradora per als rebutjos sanitaris i altres menesters annexa a l'hospital, de conformitat amb les especificacions tècniques contingudes en l'avantprojecte.
El pressupost subvencionable d'este projecte ascendix a la quantitat màxima de 3.450.000 euros.
B) Projecte de reforma de la posta sanitària de Belle-Anse, amb les especificacions tècniques contingudes en l'avantprojecte citat anteriorment.
El pressupost subvencionable d'este projecte ascendix a la quantitat màxima de 100.000 euros.
C) Accions complementàries que comprendran l'adquisició, muntatge i posada al punt de l'equipament mèdic, i la realització i execució d'un pla de subministrament de materials, ferramentes, inputs, equipament mèdic i altres equips, de conformitat amb les especificacions tècniques contingudes en l'avantprojecte.
El pressupost subvencionable d'este projecte ascendix a la quantitat màxima de 450.000 euros.
2. Igualment quedaran compreses totes aquelles activitats previstes en els projectes presentats per les entitats que milloren els mínims exigits, així com aquelles complementàries a les anteriors que siguen necessàries per a la realització de l'esmentat objecte.
3. En tot cas, la coordinació general dels distints projectes finançats, que s'han de dur a terme a Haití, es realitzarà per la Conselleria de Solidaritat i Ciutadania, a través de la Direcció General d'Immigració i Cooperació al Desenrotllament, de conformitat amb el que disposa la base 17.
Base 4. Requisits generals per a les entitats sol·licitants
Per a concórrer a les ajudes convocades a través de la present orde, les Organitzacions No Governamentals de Desenrotllament han de complir els requisits dels articles 10 i 11 del Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament, així com de l'article 13 de la Llei 38/2003, de 17 de novembre, General de Subvencions.
Base 5. Requisits específics per a les entitats sol·licitants i per a la presentació de sol·licituds en agrupació
1. L'experiència prèvia ha d'acreditar-se per mitjà de l'aportació de documents justificatius de l'execució, individualment o en agrupació amb altres ONGD, de quatre projectes d'acció humanitària o cooperació al desenrotllament en països empobrits en els últims tres anys en qualsevol administració pública. S'eximix l'anterior acreditació d'experiència a aquelles ONGD que hagen obtingut subvencions en anteriors convocatòries de subvencions de la Generalitat en almenys, dos projectes d'acció humanitària, o dos projectes de cooperació per al desenrotllament, o d'un programa o gran projecte de cooperació al desenrotllament.
2. Serà necessari acreditar coneixement i experiència en l'execució de projectes de semblant naturalesa amb qualitat contrastada en la gestió d'hospitals, centres públics d'índole social (escoles, orfenats, centres de dones, centres de majors, etc.) en països inclosos en el Pla director de la Cooperació Valenciana 2008-2011 (DOCV núm. 5.673, de 4 de gener de 2008).
3. En el cas que el projecte es presente per una agrupació d'ONGD, totes les entitats que la integren han de complir els requisits exigits en la base 4, així com les obligacions previstes en l'article 11.3 de la Llei 38/2003, de 17 de novembre, Llei General de Subvencions, si bé l'experiència podrà acreditar-se de forma conjunta entre totes elles.
Base 6. Presentació de les sol·licituds
1. Per a cada projecte ha de presentar-se una sol·licitud, d'acord amb el model que figura com annex II de la present orde, en el Portal de la Generalitat () accedint als apartats "Guia Prop"-"Tràmits i Servicis", degudament emplenada i firmada pel representant legal de l'entitat.
2. El lloc de presentació de les sol·licituds serà la Direcció General d'Immigració i Cooperació al Desenrotllament situada a la plaça Sant Nicolau, núm. 2 (València 46495) o qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
Les sol·licituds també podran presentar-se per via telemàtica en el Portal de la Generalitat () accedint als apartats "Administració On line"- "Guia Prop".
Per a poder tramitar electrònicament la sol·licitud, ha de disposar de certificat digital ja siga de l'entitat, del president de l'entitat o del representant davant de la conselleria. Tot això de conformitat amb les instruccions previstes en el Portal de l'Autoritat de Certificació de la Comunitat Valenciana ().
3. El termini de presentació de sol·licituds serà d'1 mes a comptar des de l'endemà de la publicació de la convocatòria en el Diari Oficial de la Comunitat Valenciana.
4. En el cas de sol·licituds presentades per una agrupació d'ONGD, el model de sol·licitud serà firmat pel representant de l'entitat designada com a líder.
5. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi acompanye amb la documentació preceptiva, es requerirà a l'entitat sol·licitant, d'acord amb el que establix l'article 71.1 de l'esmentada Llei, perquè, en termini de deu dies hàbils, esmene la falta o acompanye els documents preceptius, amb indicació que, si no ho fera així, es considerarà que ha desistit de la seua petició, amb la resolució prèvia que ha de ser dictada en els termes que preveu l'article 42 de la mencionada llei.
6. La presentació de la sol·licitud i la resta de documents que l'han d'acompanyar han de ser originals o còpies compulsades. Esta documentació podrà ser substituïda per còpia simple o digitalitzada amb caràcter provisional, i ha d'acompanyar-se, en este cas, declaració del responsable de l'entitat (annex III) en la qual s'indique que es disposa de la corresponent documentació original i el compromís d'aportar-la a requeriment de l'Administració.
7. En el cas que determinada documentació estiga en poder de l'Administració, ha d'especificar-se en el número d'expedient en què va presentar
8. Tots els models normalitzats de documentació i annexos assenyalats en les presents bases, estan en el Portal de la Generalitat () accedint als apartats "Guia Prop"-"Tràmits i Servicis".
9. De conformitat amb el que establix l'article 5.1 del Decret 165/2010, de 8 d'octubre, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, es podrà autoritzar la conselleria a sol·licitar les seues dades d'identificació, per mitjà de declaració respecte d'això, de manera que únicament siga necessari aportar el DNI en el cas que es denegue l'autorització respecte d'això.
Base 7. Documents que han d'acompanyar la sol·licitud
Juntament amb el model de sol·licitud, ha de presentar-se preceptivament la següent documentació, de conformitat amb l'article 25 del Decret 135/2010, de 10 de setembre, del Consell:
1. En el cas que no s'autoritze a la Generalitat, certificats vigents, en original o còpia compulsada, d'estar al corrent en el compliment de les obligacions fiscals i amb la Seguretat Social emesos per l'Agència Estatal de l'Administració Tributària, la Conselleria d'Economia, Hisenda i Ocupació i la Tresoreria de la Seguretat Social.
2. Original de la declaració de la persona responsable de l'entitat sol·licitant, de no ser deutor per reintegrament de subvencions de la Generalitat i de no incórrer en les incompatibilitats i prohibicions de l'article 13 de la Llei 38/2003, de 17 de novembre, Llei General de Subvencions, i de no haver participat en l'elaboració de l'avantprojecte tècnic i no haver tingut relació contractual, en els dos anys anteriors amb l'empresa o persona que l'haja redactat, d'acord amb els models que figuren en els annexos II y III.
3. Original de la declaració de la persona responsable de l'entitat sol·licitant de l'entitat, d'acord amb el model que figura en l'annex III, prevista en l'article 25.1.a) del decret del Consell pel qual s'aproven les bases per a la concessió d'ajudes en matèria de cooperació internacional per al desenrotllament.
4. Quan siga necessari acreditar l'experiència d'acord amb la base 5.1, relació dels projectes realitzats, en la qual s'especifique el títol, dates d'execució, cost total en euros de cada un dels projectes, organismes finançadors i quantia de les subvencions concedides. Esta relació ha d'anar acompanyada de la documentació expedida per una administració pública o organisme oficial, que acredite fefaentment la realització dels projectes.
En relació amb el que disposa la base 5.2, en tot cas, serà necessari acreditar coneixement i experiència en l'execució de projectes de semblant naturalesa amb qualitat contrastada en la gestió d'hospitals, centres públics d'índole social (escoles, orfenats, centres de dones, centres de majors, etc.) en països inclosos en el Pla director de la Cooperació Valenciana 2008-2011 o en el corresponent pla anual de cooperació al desenrotllament, per mitjà de relació dels projectes realitzats, en la qual s'especifique el títol, dates d'execució, cost total en euros de cada un dels projectes, organismes finançadors i quantia de les subvencions concedides. Esta relació ha d'anar acompanyada de la documentació expedida per una administració pública o organisme oficial, que acredite fefaentment la realització dels projectes.
5. Organigrama, delegacions en la Comunitat Valenciana i relació del personal laboral.
Ha d'especificar-se a més, per mitjà de declaració responsable:
- Curriculum vitae dels quadros de personal de l'entitat sol·licitant que es dedicaran a l'execució del projecte.
6. Només quan es tracte d'una entitat que en el passat no ha obtingut subvencions de la Generalitat o quan se sol·licite la transferència dels fons a un nou compte que no estiga donat d'alta en la base de dades de la Generalitat, serà necessari aportar la fitxa de manteniment de tercers, de conformitat amb model normalitzat, i còpia compulsada de la targeta d'identificació fiscal. Així mateix, ha de presentar-se acompanyat del certificat de l'entitat bancària que acredite la titularitat del compte bancari, així com de la còpia del document d'identitat i del poder de representació de qui firma la fitxa de manteniment de tercers, llevat que conste en el Registre d'Agents de Cooperació Internacional al Desenrotllament de la Comunitat Valenciana.
7. En el cas que els sol·licitants no tinguen la seua residència fiscal en territori espanyol, han de presentar un certificat de residència fiscal emés per les autoritats competents del seu país de residència.
Base 8. Documentació tècnica de l'entitat i del programa
Juntament amb el model de sol·licitud i la documentació assenyalada en la base 7, han d'aportar-se per a cada un dels projectes sol·licitats, els documents relacionats a continuació, en paper i en format electrònic, pdf o compatible Word necessaris per a la correcta valoració de la sol·licitud, de conformitat amb l'article 26 del Decret 135/ 2010, de 10 de setembre, del Consell:
1. Formulari d'identificació, firmat pel representant legal, d'acord amb el model que figura com a annex IV, amb una identificació i formulació precises, en el qual es reculla el pla de treball de les actuacions que proposen, que garantisca l'execució del projecte i la resta d'actuacions dins del termini màxim previst en la base 2, amb memòria explicativa dels motius de la seua realització, en la qual es pose de manifest el caràcter innovador i la millora que suposa respecte a l'avantprojecte tècnic.
2. Així mateix, en el supòsit de presentar-se per una agrupació d'entitats, s'ha d'aportar una memòria en què s'indiquen les activitats anteriors, en les quals, si és el cas, han participat conjuntament i el grau d'intervenció de cada una en l'execució del projecte per al qual se sol·licita subvenció, fent constar la seua participació en el cofinançament, activitats que s'hi han de dur a terme i distribució, si n'hi ha, de la subvenció sol·licitada. També s'indicarà l'entitat que, com a representant de l'agrupació, ha de presentar els informes i les justificacions d'execució del projecte de cooperació i responsabilitzar-se'n.
3. Factures proforma, pressupostos professionals o peritatges sobre els costos per unitat dels recursos que s'han d'emprar i de manera excepcional, en el cas que no puga disposar-se de documents acreditatius respecte d'algun concepte de gasto, informe justificatiu d'esta impossibilitat.
4. Estatuts i inscripció del soci local davant de l'administració competent que acredite la seua capacitat jurídica i d'obrar en el país d'execució de l'actuació, quan siga una entitat privada. Així com una llista d'activitats o projectes executats en la zona específica de la intervenció.
5. Document en què conste la conformitat del soci local en l'execució del projecte i que detalle els termes de col·laboració entre l'entitat sol·licitant i el soci local.
6. Documentació acreditativa del valor de les contribucions en espècie, directament vinculades a la realització de la intervenció, si n'hi ha.
7. En relació amb la construcció de la infraestructura prevista, s'ha d'aportar:
a) Projecte de construcció del nou complex sanitari, de conformitat amb les especificacions tècniques de l'avantprojecte previst en la base 2, amb els documents següents:
- Pla de situació i emplaçament.
- Pla de planta, plans tancats, de secció i alçats.
- Pla de distribució de mobiliari i equipament.
- Pla d'instal·lacions de gasos medicinals, llanterneria, elèctric i xarxa de sanejament.
- Memòria de qualitats.
- Especificacions tècniques dels materials.
- Pressupost detallat per partides.
- Planing d'obres.
- Estudi de seguretat i salut.
- Pla de subministrament.
- Certificats que acrediten que els materials i mètodes constructius adoptats són els idonis per a complir amb la normativa específica aplicada, respecte a la resistència davant de catàstrofes naturals tipus huracans, terratrémols, etc.
- Certificats d'experiència en la construcció de centres hospitalaris, aportant tots els casos d'èxit en què haja participat.
- Contracte per escrit entre l'industrial i l'entitat sol·licitant en què consten els termes de la contractació.
b) Projecte de reforma de la posta sanitària de Belle-Anse.
- Pla de situació i emplaçament.
- Pla de planta, plans tancats, de secció i alçats.
- Pla de distribució de mobiliari i equipament.
- Pla d'instal·lacions de llanterneria, elèctric i xarxa de sanejament.
- Especificacions tècniques dels materials.
- Pressupost detallat per partides.
- Planing d'obres.
- Estudi de seguretat i salut.
- Pla de subministrament.
c) Accions complementàries.
- Llistes d'inputs sanitaris especificant nom i nombre.
- Llistes d'equipament mèdic especificant nom i nombre.
- Característiques tècniques d'equipament mèdic.
- Pressupostos detallats.
- Garanties del fabricant de l'equipament mèdic.
- Pla de subministrament.
d) Aportar un assegurança de responsabilitat civil per valor mínim de l'import de cada un dels projectes que se sol·liciten.
8. Memòria econòmica del projecte, d'acord amb el que establixen els articles 14, 15, 16, 17 i 18 del Decret 135/2010, de 10 de setembre, del Consell, que comprendrà un pla de finançament en què es justifique la contribució financera externa, així com la subvenció sol·licitada a la Generalitat, d'acord amb el model que figura com annex V, on s'identifiquen els recursos necessaris, el nombre d'unitats de cada recurs, el preu per unitat, en la moneda local i euros i import total del projecte en euros.
9. Memòria de la institució, en la qual conste que l'entitat sol·licitant reunix les condicions de solvència i capacitat de gestió per a realitzar l'activitat objecte d'ajuda. Per a això, s'assenyalaran les activitats realitzades durant l'últim any natural anterior a la convocatòria, incloent-hi balanç de situació, compte de pèrdues i guanys i memòria econòmica de l'any anterior, o els últims comptes aprovats i un esborrany dels comptes de l'exercici 2010, subscrit per persona autoritzada segons els estatuts i les fonts de finançament.
Base 9. Subvenció de costos indirectes
1. El percentatge màxim de costos indirectes finançables es fixa en el 8% de la subvenció concedida per la Generalitat.
2. Queda exclosa la possibilitat d'imputar a costos indirectes la reinversió dels interessos generats pels fons del projecte.
Base 10. Límit de finançament
1. Els projectes podran rebre de la Generalitat subvencions de fins a un màxim del 80% del cost total del projecte, sempre que les disponibilitats pressupostàries ho permeten. Havent d'aportar l'entitat beneficiària de la subvenció, en els termes que preveu l'article 14 del Decret 135/2010, de 10 de setembre, del Consell, com a mínim el 20% del cost total del projecte.
2. Si després de l'efectiva execució dels projectes, el cost total real resultara ser inferior al previst en un principi, les subvencions han de ser objecte de minoració, de manera que el percentatge de cofinançament de la Generalitat es mantinga inalterat.
Base 11. Límits de gastos subvencionables
1. Els gastos de personal finançables per la Generalitat, per a cada un dels projectes no podran excedir 10% de l'import subvencionable de cada projecte i han d'ajustar-se a les especificacions previstes en l'avantprojecte previst en la base 2.
2. La quantia màxima subvencionable del salari o preu/hora corresponent als professionals de la Comunitat Valenciana i del personal tècnic no podrà excedir 3.000 euros/mes.
3. No es considerarà gasto subvencionable per la Generalitat Valenciana, els gastos de personal, vivenda, lloguers, equips, funcionament de l'ONGD no directament relacionats amb l'execució del projecte.
Base 12. Valoració de les propostes
1. Finalitzat el termini de presentació de sol·licituds i una vegada esmenades o transcorregut el termini per fer-ho, la Comissió Tècnica de conformitat amb la composició prevista en l'art. 27.3 del Decret 135/2010, de 10 de setembre, del Consell, efectuarà la valoració de les propostes a fi de proposar la selecció d'aquelles que es consideren de major interés d'acord amb les prioritats a què es referixen les presents bases.
2. Com a element de deliberació, la Comissió podrà utilitzar els informes tècnics elaborats pel personal de la Direcció General i/o una entitat externa, contractada a l'efecte.
3. L'avaluació tècnica serà superada en el cas que el projecte aconseguisca una puntuació mínima global de 50 punts, sobre un total de 100 punts, que es distribuiran de la manera següent:
a) Per al projecte A) de construcció del nou complex sanitari de la base tercera:
- 25 punts, com a màxim, per la capacitat de gestió i experiència de l'ONGD sol·licitant.
- 35 punts, com a màxim, per la qualitat del projecte, que tindrà en consideració els aspectes següents:
- Idoneïtat de la solució constructiva, d'equipament no sanitari, disseny i estètica interior, descripció d'especificacions tècniques de la instal·lació i memòria de qualitats previstes, plans, croquis, etc.
- Garantia de durabilitat.
- Idoneïtat d'obres accessòries.
- Enfocament mediambiental.
- 10 punts, com a màxim, per l'experiència de l'entitat sol·licitant en construcció d'hospitals modulars.
- 20 punts, com a màxim, atenent a la idoneïtat de la resistència de la construcció davant de fenòmens climatològics adversos i catàstrofes naturals.
- 10 punts, com a màxim, atenent al menor termini de construcció.
b) Per al projecte B) de reforma de la posta sanitària de Belle-Anse de la Base tercera:
- 25 punts, com a màxim, per la capacitat de gestió i experiència de l'ONGD sol·licitant.
- 60 punts, com a màxim, per la qualitat del projecte que tindrà en consideració els apartats següents:
- Descripció de la solució adoptada.
- Garantia de durabilitat.
- Idoneïtat d'obres accessòries.
- Enfocament mediambiental.
- 15 punts, com a màxim, atenent al menor termini de construcció.
c) Per al projecte C) de la base tercera, Accions complementàries:
- 25 punts, com a màxim, per la capacitat de gestió i experiència de l'ONGD sol·licitant.
- 25 punts, com a màxim, per les característiques tècniques dels diferents subministraments, funcionalitats d'estos i adequació a l'ús previst.
- 20 punts, com a màxim, pel servici postventa proposat, disponibilitat de recanvis i formació del personal per al seu ús.
- 10 punts, com a màxim, pel subministrament de nombre més gran d'unitats de les mínimes exigides en l'avantprojecte.
- 10 punts, com a màxim, per la garantia de durabilitat proporcionada.
- 10 punts, com a màxim, atenent al menor termini d'entrega.
Base 13. Resolució del procediment
1. Basant-se en els informes tècnics i la valoració prèvia de les propostes, la Comissió Tècnica, formularà proposta de resolució i l'elevarà al conseller de Solidaritat i Ciutadania.
2. En els supòsits que les subvencions superen la quantia de 1.000.000 d'euros, serà necessària l'autorització del Consell prèvia a la seua concessió.
3. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en la pàgina web de la Conselleria de Solidaritat i Ciutadania. L'esmentada resolució de concessió serà motivada i determinarà, a més l'objecte, condicions i finalitat de la subvenció concedida, la data d'inici dels projectes aprovats especificant si han d'iniciar-se en el primer o segon semestre de l'any, la seua duració i la quantia concedida.
4. En tot cas la Conselleria de Solidaritat i Ciutadania podrà introduir aquelles modificacions al projecte que considere necessàries, sense sobrepassar en cap cas l'import subvencionat, de conformitat amb l'article 61.2 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
5. Durant un període de tres mesos a comptar des de la data de la publicació en el DOCV de la resolució de concessió de les subvencions, els documents dels projectes presentats que no resulten subvencionats estaran a disposició de les entitats sol·licitants en la seu de la Direcció General d'Immigració i Cooperació al Desenrotllament perquè puguen ser retirats.
Base 14. Obligacions de les entitats beneficiàries de subvencions
1. A més de les previstes en l'art. 43 del decret, les entitats que han obtingut subvenció han d'aportar el model normalitzat d'acceptació de la subvenció en el termini de deu dies. Qualsevol sol·licitant podrà renunciar a la subvenció abans del pagament dels fons, de manera expressa i per escrit presentat en el termini de deu dies hàbils següents a la publicació de la resolució de concessió. Si la renúncia es produïx després d'haver percebut la subvenció concedida, ha de reintegrar-se la quantitat percebuda més els interessos legals corresponents.
2. En el supòsit que l'Administració introduïsca modificacions al projecte, de conformitat amb el que preveu la base anterior, l'entitat beneficiària ha de presentar el corresponent projecte modificat en el termini de 15 dies hàbils des de la publicació de la resolució de concessió, suposant la seua presentació l'acceptació de la subvenció.
3. En el supòsit de no presentar-se l'acceptació de la subvenció o la reformulació del projecte, en els terminis previstos en esta base, s'iniciarà el tràmit corresponent per a declarar a l'entitat beneficiària decaiguda en el seu dret a la subvenció.
Base 15. Inici de l'execució i pagament anticipat de fons
1. Una vegada rebut el document d'acceptació de la subvenció concedida o la modificació prevista en la base anterior, es podrà abonar l'import corresponent al 100% de la subvenció concedida.
2. La quantia de la subvenció s'ingressarà en un compte bancari, obert exclusivament per a les subvencions de la Generalitat en matèria de cooperació internacional amb els països estructuralment empobrits, la qual quedarà a disposició de qualsevol inspecció per part dels òrgans competents de la Generalitat per al seguiment del destí adequat d'estos fons. Una vegada transferits els fons, l'entitat beneficiària ha de comunicar un compte bancari obert exclusivament per al projecte objecte de la subvenció i ingressar l'import en l'esmentat compte.
3. No obstant això, l'òrgan competent en matèria de cooperació internacional per al desenrotllament podrà requerir en qualsevol moment garantia de la capacitat per a poder dur a terme un projecte. Si existiren motius fundats per a suposar que el projecte de cooperació està sent incorrectament desenrotllat, l'òrgan directiu competent en matèria de cooperació internacional per al desenrotllament podrà iniciar les actuacions regulades en l'article 36.2 del Decret 135/2010.
4. L'inici de l'execució del projecte corresponent ha de produir-se l'any 2011 i, com a màxim, fins als tres mesos següents a la primera recepció dels fons excepte autorització expressa de la Direcció General d'Immigració i Cooperació al Desenrotllament, atenent a circumstàncies especials concurrents en l'execució del projecte. Una vegada es produïsca l'inici de l'execució del projecte subvencionat, ha de ser comunicada tal circumstància per escrit a la Direcció General d'Immigració i Cooperació al Desenrotllament, acompanyant la documentació següent:
- Formalització del contracte d'execució, i adjuntar-ne còpia i els tres pressupostos sol·licitats de conformitat amb l'article 31.3 de la Llei 38/2003, de 17 de novembre, General de Subvencions.
- Designació del director facultatiu de les obres, el qual en tot cas, ha de ser tècnic qualificat amb experiència acreditada en la construcció d'infraestructures anàlogues. En tot cas, requerirà la conformitat prèvia per part de la Direcció General d'Immigració i Cooperació al Desenrotllament.
5. La finalització de l'execució ha de comunicar-se per escrit davant de la Direcció General de Immigració i Cooperació al Desenvolupament de la Generalitat Valenciana.
Base 16. Informes de seguiment
1. Atés que el termini màxim d'execució dels projectes és de 18 mesos, els beneficiaris de la subvenció han de presentar, un informe semestral de seguiment sobre la marxa de l'execució d'este, segons model normalitzat disponible, en suport CD-ROM, en format pdf o compatible Word i relació de factures de gastos ordenades per partides.
2. El termini per a la presentació de l'informe semestral serà de 30 dies hàbils a comptar des de l'endemà al transcurs de cada semestre d'execució del projecte, d'acord amb la data d'inici comunicada a l'Administració en els termes de la base 15.2.
3. L'informe semestral no podrà contindre sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General d'Immigració i Cooperació al Desenrotllament, sol·licituds que han de realitzar-se en document a banda, sense perjuí de la seua menció, una vegada autoritzats, en el corresponent informe semestral
Base 17. Coordinador, seguiment i control dels treballs
La Direcció General d'Immigració i Cooperació al Desenrotllament, de conformitat amb el que disposa l'article 40 del Decret 135/2010, de 10 de setembre, durà a terme el seguiment de la realització i gestió dels projectes subvencionats, tant en les seus de les entitats en la Comunitat Valenciana com en el terreny, a fi de verificar el grau de compliment de les actuacions, i podrà nomenar un coordinador general a l'efecte.
Base 18. Finalització del projecte, informe final i documents que han d'acompanyar-lo
1. Els projectes han de finalitzar en el termini d'execució previst en el formulari d'identificació del projecte.
2. El termini per a la presentació de l'informe final i la justificació dels gastos davant de la Direcció General d'Immigració i Cooperació al Desenrotllament serà de tres mesos a partir de la data de finalització del projecte. En el supòsit previst en l'article 50.2 del Decret, el termini podrà ser de sis mesos, amb la comunicació prèvia a la Direcció General.
3. L'informe final s'ha d'emplenar en model normalitzat disponible, i pot presentar-se en format digital, pdf o compatible Word, no sent necessària la seua presentació en suport paper en este cas, i en ell s'ha d'analitzar i avaluar la realització del projecte en el seu conjunt, de conformitat amb el contingut determinat en l'article 39.1.b) del decret.
4. L'informe final ha d'acompanyar-se de la memòria econòmica abreviada que contindrà, com a mínim, un estat representatiu dels gastos incorreguts en la realització de les activitats subvencionades, degudament agrupats i les quantitats inicialment pressupostades, així com desviacions succeïdes, d'acord amb el que establix l'article 47 del Decret 135/2010.
Base 19. Justificació dels gastos
1. Es realitzarà de conformitat amb el que disposen els articles 44 i següents del Decret 135/2010, de 10 de setembre, del Consell, de Bases per a la concessió d'ajudes en matèria de cooperació internacional per al desenrotllament, per mitjà de la presentació d'un compte justificatiu amb informe d'auditoria.
2. El cost de l'auditoria externa estarà pressupostat en la sol·licitud de subvenció. L'entitat beneficiària ha de comunicar a la Direcció General la designació de les persones que realitzen l'auditoria així com els termes en què es realitzarà l'auditoria, de conformitat amb l'article 74 del Reglament de la Llei General de subvencions, a fi que prèviament l'Administració preste la seua conformitat sobre l'adequació de la metodologia als criteris generalment admesos.
3. En el cas que siga necessari la presentació de documents justificatius, han de ser originals o còpies compulsades. L'esmentada documentació podrà ser substituïda per còpia simple o digitalitzada amb caràcter provisional, i ha d'acompanyar-se, en este cas, declaració del responsable de l'entitat en què s'indique que es disposa de la corresponent documentació original i el compromís d'aportar-la a requeriment de qualsevol òrgan de la Generalitat, ja siga gestor o de control.
4. La data de les factures i justificacions dels gastos amb càrrec a la subvenció de la Generalitat ha d'estar compresa dins del termini d'execució real del projecte, amb les excepcions previstes en l'article 45.3 del Decret 135/2010, de 10 de setembre, del Consell de la Generalitat
Base 20. Modificació del projecte
1. Qualsevol modificació del projecte, en els termes de l'article 41 del Decret 135/2010, comportarà la presentació, adaptats a les noves circumstàncies, d'un nou formulari d'identificació, en suport escrit i electrònic, en format pdf o compatible Word, així com, si és el cas, una nova memòria econòmica.
2. La contribució financera externa, davall qualsevol de les formes previstes en l'article 14 del Decret 135/2010, de 10 de setembre, del Consell de la Generalitat, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte del que apareixia en el projecte inicial.
Base 21. Subcontractació
Les entitats beneficiàries podran subcontractar amb tercers l'execució total o parcial de l'activitat que constituïx l'objecte de la subvenció fins al 100% de l'import de l'activitat subvencionada, en els termes de l'article 42 del Decret 135/2010, de 10 de setembre, del Consell.
En tot cas, amb caràcter previ a la subcontractació, s'ha de sol·licitar autorització a la Direcció General d'Immigració i Cooperació al Desenrotllament.
Base 22. Reintegrament de les subvencions
1. En els supòsits previstos en els articles 36 i 37 de la Llei 38/2003 General de Subvencions, així com en l'article 37 del Decret 135/2010, de 10 de setembre, del Consell, l'entitat beneficiària de la subvenció ha de reintegrar, al compte restringit de la Generalitat 0049 1827 85 2052966149, les quantitats corresponents.
2. Els reintegraments voluntaris han de comunicar-se, amb informe raonat, de forma immediata al centre gestor competent en matèria de cooperació al desenrotllament, i aportar a més l'original o fotocòpia compulsada de l'ingrés realitzat, i incloure's l'esmentat informe juntament amb l'informe final que es presente una vegada finalitzada l'execució del projecte.